FI Euroopan unionin virallinen lehti C 50/10

Henkilöiden liikkumista rajojen yli koskevasta yhteisön säännöstöstä (Schengenin rajasäännöstö) annetun Euroopan parlamentin ja neuvoston asetuksen (EY) N:o 562/2006 37 artiklan mukainen Sveitsin valaliiton ilmoitus Euroopan komissiolle

(2009/C 50/09)

Korvataan tietyt 8.1.2009, EUVL:ssä C 3 julkaistut tiedot.

Korvataan kohta ”III. 21 artiklan d alakohta — Kolmansien maiden kansalaisten velvollisuus ilmoittaa läsnäolostaan jäsenvaltion alueella” seuraavasti:

Sveitsin valaliitto ilmoittaa henkilöiden liikkumista rajojen yli koskevasta yhteisön säännöstöstä (Schengenin rajasäännöstö) 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 562/2006 37 artiklan mukaisesti 21 artiklan d alakohdan osalta, että vieraan valtion kansalaisten on periaatteessa ilmoitettava 16 päivänä joulukuuta 2005 annetun ulkomaalaislain 12–14 §:n (LEtr; RS 142.20) mukaisesti läsnäolostaan Sveitsin alueella. Seuraavat henkilöt on vapautettu ilmoittautumisvelvollisuudesta siitä riippumatta, ovatko he velvollisia hankkimaan luvan vai ei:

— Sveitsissä enintään kolme kuukautta oleskelevat vieraan valtion kansalaiset, jotka eivät harjoita ansiotoimintaa (maahanpääsyä, oleskelua ja ansiotoiminnan harjoittamista koskevan säädöksen 9 §; OASA; RS 142.201). Asunnon vuokraamista ansaintamielessä harjoittavien on kuitenkin ulkomaalaislain 16 §:n nojalla ilmoittauduttava toimivaltaiselle kantonin viranomaiselle;

— Vieraan valtion kansalaiset, jotka ovat saaneet luvan tulla Sveitsiin harjoittamaan ansiotoimintaa tai tarjoamaan palveluja valtioiden rajojen yli yhteensä neljän kuukauden ajan 12 kuukauden aikana, lukuun ottamatta kabareetaiteilijoita ja muita taiteilijoita, jotka toimivat musiikin, kirjallisuuden, viihteen, kuvataiteen, sirkuksen tai varieteen aloilla (12 §:n 1 ja 3 momentti, OASA);

— Vieraan valtion kansalaiset, joiden ei ole tarvinnut hankkia maahantulolupaa, koska he tarjoavat palveluja valtioiden rajojen yli tai harjoittavat Sveitsissä ansiotoimintaa ulkomaalaisen työnantajan toimeksiannosta enintään kahdeksan päivää kalenterivuodessa. Jos kuitenkin näyttää siltä, että toiminta kestää suunniteltua pidempään, siitä on tehtävä ilmoitus ennen kahdeksan päivän määräajan umpeutumista luvan saamiseksi (14 §:n 2 momentti, OASA). Seuraavilla aloilla sovelletaan kuitenkin toiminnan kestosta riippumatta velvollisuutta hankkia lupa ja ilmoittaa maahantulosta: talonrakennus, maa- ja vesirakentaminen, sisärakentaminen, ravitsemus- ja majoitusala, laitos- ja kotisiivous, vartiointi- ja turva-ala, liikkuva kauppa ja seksiala.

Schengenin rajasäännöstön 21 artiklan d alakohtaan liittyvät kansalliset säännökset ovat seuraavat:

Ulkomaalaislaki, annettu 16 päivänä joulukuuta 2005 (LEtr; RS 142.20)

12 §

Velvollisuus ilmoittaa maahantulosta

1. Ulkomaalaisen, joka tarvitsee lyhytaikaisen luvan, oleskeluluvan tai asettautumisluvan on ilmoitettava Sveitsissä maahantulostaan asuin- tai työskentelypaikkansa toimivaltaiselle viranomaiselle ennen kuin oleskelu, joka ei edellytä lupaa, päättyy tai ennen ansiotoiminnan aloittamista.

2. Jos ulkomaalainen asettuu toiseen kantoniin tai toiseen kuntaan, hänen on ilmoitettava muutostaan uuden asuinpaikan toimivaltaiselle viranomaiselle.

3. Liittoneuvosto päättää, missä määräajassa maahantuloilmoitus on tehtävä.

13 §

Lupa- ja ilmoittamismenettelyt

1. Ulkomaalaisen on esitettävä voimassa oleva lupatodistus, kun hän ilmoittaa maahantulostaan. Liittoneuvosto määrittää poikkeukset ja hyväksyttävät lupatodistukset.

2. Toimivaltainen viranomainen voi vaatia, että ulkomaalainen esittää kotimaansa tai lähtömaansa rikosrekisteriotteen tai muita menettelyn kannalta välttämättömiä asiakirjoja.

3. Ulkomaalainen saa tehdä maahantuloilmoituksen vasta, kun hänellä on kaikki asiakirjat, jotka toimivaltainen viranomainen vaatii voidakseen myöntää luvan.

14 §

Poikkeukset

Liittoneuvosto voi säätää edullisemmista luvanhaku- ja maahantuloilmoitusvelvollisuutta koskevista ehdoista muun muassa valtioiden rajojen yli tarjottavien tilapäisten palvelujen helpottamiseksi.

16 §

Vuokranantajan velvollisuus

Vuokranantajan on ilmoitettava kantonin toimivaltaiselle viranomaiselle asunnon vuokraamisesta ansaintamielessä ulkomaalaiselle.

Maahanpääsyä, oleskelua ja ansiotoiminnan harjoittamista koskeva säädös (OASA; 142.201)

9 §

Oleskelu, joka ei edellytä maahantuloilmoitusta

(Ulkomaalaislain 10 §)

1. Ulkomaalaisten, jotka eivät harjoita Sveitsissä ansiotoimintaa, ei tarvitse hankkia lupaa eikä ilmoittaa maahantulostaan, jos heidän oleskelunsa kesto ei ylitä kolmea kuukautta kuuden kuukauden aikana alkaen siitä, kun he tulevat Sveitsiin (oleskelu, joka ei edellytä lupaa). Kyseisen henkilön on toimitettava tarvittaessa asiakirjat, joilla todistetaan maahantulopäivä.

2. Ulkomaalaislain 5 §:ssä tarkoitettujen maahantuloehtojen on täytyttävä koko sen ajan, joka Sveitsissä oleskellaan ilman lupaa.

12 §

Lyhytaikainen ansiotoiminta

(Ulkomaalaislain 12 §:n 3 momentti ja 14 §)

1. Ulkomaalaisten, joilla on lupa tulla maahan (5 §) harjoittamaan ansiotoimintaa tai tarjoamaan palveluja valtioiden rajojen yli yhteensä neljän kuukauden ajan 12 kuukauden aikana (19 §:n 4 momentin a alamomentti), ei tarvitse ilmoittaa maahantulostaan. Poikkeuksen muodostavat 34 §:ssä tarkoitetut kabareetaiteilijat.

2. Ellei muunlaista päätöstä ole tehty, henkilöt, joilla on lupa tulla maahan (5 §) harjoittamaan ansiotoimintaa yhteensä kauemmin kuin neljän kuukauden ajan 12 kuukauden aikana, voivat harjoittaa toimintaansa heti kun he ovat ilmoittaneet maahantulostaan.

3. Kabareetaiteilijoiden (34 §) ja muiden taiteilijoiden (19 §:n 4 momentin b alamomentti) on ilmoitettava tulostaan Sveitsiin oleskelun kestosta riippumatta.

14 §

Valtion rajojen yli enintään kahdeksan päivän ajan harjoitettava ansiotoiminta

1. Ulkomaalaisilla, jotka tarjoavat palveluja valtioiden rajojen yli (3 §) tai harjoittavat Sveitsissä ansiotoimintaa ulkomaalaisen työnantajan toimeksiannosta, on oltava lupa, jos toimintaa harjoitetaan pidempään kuin kahdeksan päivää kalenterivuodessa.

2. Jos toiminta kestää suunniteltua pidempään, siitä on tehtävä ilmoitus ennen kahdeksan päivän määräajan umpeutumista. Kun ilmoitus on tehty, ansiotoimintaa voidaan harjoittaa luvan myöntämiseen asti, ellei toimivaltainen viranomainen toisin päätä.

3. Ulkomaalaisella on oltava oleskelunsa kestosta riippumatta lupa, jos hän harjoittaa ansiotoimintaa valtion rajan yli jollakin seuraavista aloista:

a) talonrakennus, maa- ja vesirakentaminen sekä sisärakentaminen;

b) ravitsemus- ja majoitusala sekä laitos- ja kotisiivous;

c) vartiointi- ja turva-ala;

d) liikkuvasta kaupasta 23 päivänä maaliskuuta 2001 annetun lain 2 §:n 1 momentin a ja b alamomentissa tarkoitettu liikkuva kauppa;